ΓΡΑΠΤΗ ΕΡΩΤΗΣΗ P-0593/98 υποβολή: W.G. van Velzen (PPE) προς την Επιτροπή (23 Φεβρουαρίου 1998)

Θέμα: Απάντηση της Ευρωπαϊκής Επιτροπής σε καταγγελία της EnerTel N.V.

Στις 15 Ιουλίου 1997 ο Ομιλος επιχειρήσεων Ολλανδικές Τηλεπικοινωνίες EnerTel N.V.υπέβαλε καταγγελία στην Ευρωπαϊκή Επιτροπή σχετικά με το σχέδιο νόμου περί Δημοπρατήσεως Συχνοτήτων Κινητής Τηλεφωνίας στην Ολλανδία. Στις 18 Δεκεμβρίου 1997 η αρχική καταγγελία συμπληρώθηκε. Η EnerTel ζήτησε από την Επιτροπή να λάβει απόφαση πριν από τα τέλη του 1997, δεδομένου ότι ο Όμιλος αυτός ανταγωνιζόταν για την απόκτηση άδειας κινητής τηλεφωνίας. Εξαιτίας και της οικονομικής αστάθειας που δημιουργήθηκε από τη βραδεία εξέλιξη της νομοθετικής διαδικασίας και τη σιγή που τήρησε η Ευρωπαϊκή Επιτροπή, η EnerTel N.V. στις 6 Ιανουαρίου ε.έ. υποχρεώθηκε να αποχωρήσει από τη συμμετοχή της στη δημοπρασία αδειών κινητής τηλεφωνίας. Κατόπιν, στις 3 Φεβρουαρίου ε.έ. λαμβάνει η EnerTel απάντηση από την Επιτροπή στην οποία της ανακοινώνεται ότι «η καταγγελία δεν είναι πλέον βάσιμη διότι, όπως φαίνεται από δημοσιεύματα στον Τύπο, ο Όμιλος αποσύρθηκε από τη δημοπρασία».

1. Συνειδητοποιεί η Επιτροπή τη σχέση που υφίσταται μεταξύ της βραδείας εξέτασης της καταγγελίας του EnerTel N.V. και της απόφασης της εν λόγω εταιρίας να αποσυρθεί από τον πλειστηριασμό;

2. Συνειδητοποιεί η Επιτροπή ότι αυτός ο τρόπος αντιμετώπισης δεν προωθεί την αξιοπιστία της Επιτροπής ως διαιτητού σε περίπτωση καταγγελίας;

3. Δεν φρονεί η Επιτροπή ότι είναι τουλάχιστον ευκταίο να απαντήσει επί της ουσίας της καταγγελίας της EnerTel, λόγω επίσης και της γενικής του γενικού ενδιαφέροντός της, και εάν ναι, μπορεί να κοινοποιήσει η Επιτροπή την απάντησή της;

4. Συνειδητοποιεί η Επιτροπή ότι επειδή η απελευθέρωση της αγοράς τηλεπικοινωνιών προχωρεί με γοργά βήματα, έχει μεγάλη σημασία, ιδίως για τις επιχειρήσεις τηλεπικοινωνιών που μπαίνουν στην αγορά, να λάβουν απαντήσεις, το συντομότερο δυνατό, για υποβληθείσες καταγγελίες, και δεν νομίζει η Επιτροπή ότι μία ταχεία απάντηση είναι ένα από τα αποτελεσματικά μέσα που διαθέτει για να προωθήσει όντως τον ανταγωνισμό; Εάν ναι, πώς πρόκειται η Επιτροπή, στη συνέχεια, να επιταχύνει τη διαδικασία καταγγελιών;

Απάντηση του κ. Van Miert εξ ονόματος της Επιτροπής (19 Μαρτίου 1998)

1. Η Επιτροπή προσπαθεί να εξετάζει τις καταγγελίες σε εύλογο χρόνο, είτε κινώντας διαδικασία παράβασης κατά του ενεχομένου κράτους μέλους εντός ενός έτους μετά την υποβολή της καταγγελίας είτε ενημερώνοντας τον καταγγέλοντα ότι η Επιτροπή δεν θα δώσει συνέχεια στην καταγγελία εντός της περιόδου αυτής. Η καταγγελία στην οποία αναφέρεται το αξιότιμο μέλος εξετάστηκε εντός των χρονικών αυτών ορίων. Πρέπει επίσης να σημειωθεί ότι τα εθνικά δικαστήρια δύνανται επίσης να εφαρμόζουν το ευρωπαϊκό δίκαιο. Οι επιχειρήσεις μπορούν, ακόμη και παράλληλα με καταγγελίες που εκκρεμούν ενώπιον της Επιτροπής, να προσφύγουν ενώπιον εθνικού δικαστηρίου και να ζητήσουν τη λήψη ασφαλιστικών μέτρων ώστε να διασφαλίσουν τα δικαιώματά τους.

2. Σε διαδικασίες όπως η παρούσα, οι καταγγέλοντες δεν αποτελούν μέρη με τη στενή έννοια του όρου. Επίσης, η Επιτροπή έχει τη διακριτική ευχέρεια να κινήσει ή όχι διαδικασία παράβασης κατά ενός κράτους μέλους. Αυτό έχει επιβεβαιωθεί επανειλημμένα από τις αποφάσεις του Δικαστηρίου.

3. Από την υποβολή της καταγγελίας στην οποία αναφέρεται το αξιότιμο μέλος, η Ολλανδική κυβέρνηση εξέδωσε το νόμο περί Δημοπρατήσεων Συχνοτήτων Κινητής Τηλεφωνίας και δημοπράτησε τις συχνότητες για μελλοντικούς φορείς λειτουργίας δικτύου DCS-1800. Κατά τον τρόπο αυτό, η Ολλανδία εφάρμοσε το άρθρο 2 της οδηγίας της Επιτροπής 96/2/ΕΚ της 16ης Ιανουαρίου 1996 για τροποποίηση της οδηγίας 90/338/ΕΟΚ όσον αφορά τις κινητές και προσωπικές επικοινωνίες ((ΕΕ L 20 της 26.1.1996. )). Κατά συνέπεια, τα βασικά επιχειρήματα του καταγγέλοντος δεν έχουν πλέον έρεισμα.

4. Όπως ήδη αναφέρθηκε, η Επιτροπή καταβάλλει προσπάθειες για να εξετάζει τις καταγγελίες εντός εύλογου χρονικού διαστήματος. Επίσης, η συνεργασία με τις εθνικές αρχές θα ενταθεί. Αυτό, στο άμεσο μέλλον θα οδηγήσει σε ακόμη αποτελεσματικότερη εξέταση των πιθανών καταγγελιών όσον αφορά ένα εικαζόμενο εμπόδιο στον ανταγωνισμό στον τομέα των τηλεπικοινωνιών.